2001/546/EY: Komission päätös, tehty 11 päivänä heinäkuuta 2001, neuvoa-antavan komitean, "Eurooppalaisen energia- ja liikennefoorumin" perustamisesta (tiedoksiannettu numerolla K(2001) 1843)



Virallinen lehti nro L 195 , 19/07/2001 s. 0058 - 0060



Komission päätös, tehty 11 päivänä heinäkuuta 2001, neuvoa-antavan komitean, "Eurooppalaisen energia- ja liikennefoorumin" perustamisesta (tiedoksiannettu numerolla K(2001) 1843) (2001/546/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, sekä katsoo seuraavaa: (1) Liikenneministerien neuvosto kehotti päätelmissään 20 päivänä syyskuuta 2000(1) komissiota esittämään nopeasti eurooppalaisen energia- ja liikennefoorumin perustamista koskevan ehdotuksen. Foorumi kokoaisi komission alaisuudessa yhteen alan edustajia tarkastelemaan kaikkia liikennealan kilpailutilanteeseen vaikuttavia tekijöitä ja pohtimaan alan rakenteiden mukauttamista. Ehdotuksessa on otettava huomioon yhteiskuntaan, ympäristöön ja turvallisuuskysymyksiin liittyvät tekijät. (2) Komission päätöksellä 96/642/EY(2) perustetun neuvoa-antavan energiakomitean valtuutuksen voimassaoloaika loppui helmikuussa 2001. (3) Koska komissio tarvitsee pätevistä henkilöistä koostuvan pohdinta- ja keskusteluryhmän tarkastelemaan laajoja energia- ja liikennepoliittisia kysymyksiä ja antamaan niistä lausuntoja, se ehdottaa eurooppalaisen energia- ja liikennefoorumin perustamista. (4) Koska energia- ja liikennepolitiikat ovat toisistaan riippuvaisia ja niitä on siksi lähennettävä toisiinsa, on hyödyllistä ja asianmukaista koota samaan keskusteluelimeen sekä energia- että liikennesektorin edustajia. (5) Tämän keskustelufoorumin ansiosta komissio pystyy keräämään lausuntoja kaikista energia- ja liikennepoliittisista aloitteistaan sekä hyötymään seurantaelimen asiantuntemuksesta. (6) On siis suotavaa perustaa kyseinen foorumi sekä määritellä sen tehtävänkuvaus ja toimintatapa, ON PÄÄTTÄNYT SEURAAVAA: 1 artikla 1. Perustetaan komission yhteydessä toimiva neuvoa-antava komitea, jonka nimi on "Eurooppalainen energia- ja liikennefoorumi", jäljempänä "Foorumi". 2. Foorumi koostuu pätevistä henkilöistä, jotka pystyvät pohtimaan energia- ja liikennepolitiikkaan sekä niiden väliseen vuorovaikutukseen liittyviä kysymyksiä. Siihen kuuluu energia- ja liikenneyhtiöiden, infrastruktuurien ja verkkojen rakentajien ja hallintoelinten, liikennevälineiden käyttäjien ja energian kuluttajien, ammattijärjestöjen, ympäristönsuojelun ja turva-alan järjestöjen sekä yliopistomaailman edustajia. 2 artikla Tehtävä 1. Komissio voi konsultoida foorumia kaikista yhteisön energia- ja liikennepolitiikkaan liittyvistä kysymyksistä. 2. Foorumi toimii energia- ja liikennepolitiikan seurantaelimenä ja seuraa erityisesti näiden sektorien kilpailutilannetta ja rakenteiden mukauttamista, mutta käsittelee myös ympäristöön, yhteiskuntaan ja turva-alaan liittyviä kysymyksiä. Sen toivotaan pohtivan tarvittaessa myös kaikkia energia- ja liikennealalla mahdollisesti esiin tulevia ajankohtaisia asioita. 3. Foorumi antaa lausuntoja tai laatii komissiolle raportteja komission pyynnöstä tai omasta aloitteestaan. Foorumissa ei äänestetä. Kun komissio pyytää foorumilta lausuntoa tai raporttia, se voi asettaa niille määräajan. 3 artikla Koostumus ja jäsenten nimittäminen 1. Foorumissa on kolmekymmentäneljä varsinaista jäsentä. 2. Paikat jaetaan seuraavasti: - yhdeksän (9) jäsentä edustaa toiminnanharjoittajia (energiantuottajia, maa-, meri- ja ilmaliikenteen liikenteenharjoittajia sekä valmistusteollisuutta), - viisi (5) jäsentä edustaa infrastruktuureja ja verkkoja (kaasu, sähkö, rautatiet, maantiet, satamat, lentoasemat, ilmaliikenteen hallinta), - seitsemän (7) jäsentä edustaa käyttäjiä ja kuluttajia (liikennevälineiden käyttäjät, energian kuluttajat, kysynnänhallinta), - kuusi (6) jäsentä edustaa ammattijärjestöjä, - viisi (5) jäsentä edustaa ympäristöjärjestöjä ja järjestöjä, jotka vastaavat erityisesti liikenteen turvajärjestelyistä, - kaksi (2) jäsentä edustaa yliopistoja ja muita analyyttisia yhteisöjä. 3. Kullekin varsinaiselle jäsenelle nimitetään varajäsen. Varajäsen osallistuu foorumin ja työryhmien kokouksiin vain vakinaisen jäsenen ollessa estynyt tai poissa. 4. Komissio nimittää varsinaiset ja varajäsenet tunnustettuun pätevyyteen ja kokemukseen perustuvien puolueettomien kriteerien perusteella. Jäsenet ja varajäsenet antavat komissiolle neuvoja ulkopuolisilta tahoilta annetuista ohjeista riippumatta. Jäsenten toimikausi on kaksi vuotta ja sitä voidaan jatkaa. 5. Foorumin varsinaiset ja varajäsenet jatkavat tehtävässään toimikautensa päätyttyä, kunnes heidän tilalleen on nimetty uudet jäsenet tai heidät on valittu uudelleen. 6. Jäsenen toimikausi loppuu ennen toimikauden loppua, jos hän eroaa tehtävistään tai kuolee. Varajäsen hoitaa jäsenen tehtävät toimikauden loppuun saakka. 7. Suoritetut tehtävät eivät oikeuta palkkioon. 8. Euroopan yhteisöjen virallisessa lehdessä julkaistaan hakupyyntö 3 artiklan 2 kohdassa tarkoitettujen paikkojen täyttämiseksi lukuun ottamatta neljännessä luetelmakohdassa tarkoitettuja paikkoja, joiden täyttämiseksi komissio pyytää Euroopan ammatillista yhteisjärjestöä nimeämään energia- ja liikennealaa edustavat edustajansa. Komissio valitsee jäsenet hakupyynnön johdosta lähetettyjen hakemusten perusteella. Valintaperusteissa otetaan huomioon ehdokkaiden ansiot ja kokemus sekä heidän edustavuutensa ja kykynsä osallistua hyödyllisesti strategisiin pohdintoihin. Valintaperusteilla pyritään kokoonpanoon, jossa eri toimialojen edustajat, miehet ja naiset sekä maantieteelliset alueet ovat edustettuina tasapainoisesti. 9. Komissio julkaisee varsinaisten ja varajäsenten nimet Euroopan yhteisöjen virallisessa lehdessä. 4 artikla Työryhmät 1. Edellä 2 artiklassa määritellyn tavoitteen saavuttamiseksi foorumi voi asettaa erityistyöryhmiä. 2. Työryhmien jäsenten enimmäismäärä on yksitoista (11). 5 artikla Asiantuntijat Foorumi voi kutsua työhönsä asiantuntijan tehtävässä henkilöitä, joilla on erityistä asiantuntemusta asialistalla olevasta aiheesta. Asiantuntijat osallistuvat keskusteluun ainoastaan oman aiheensa osalta. 6 artikla Puheenjohtaja ja työvaliokunta 1. Foorumi valitsee jäsenistään kahdeksi (2) vuodeksi puheenjohtajan ja neljä (4) varapuheenjohtajaa. Varapuheenjohtajat edustavat toiminnanharjoittajia, käyttäjiä tai kuluttajia, ammattijärjestöjä tai turvatoimintaa. Valinta tapahtuu kahdella kolmasosalla läsnä olevien jäsenten äänistä. 2. Puheenjohtaja ja varapuheenjohtajat jatkavat tehtävissään toimikauden päätyttyä, kunnes heidän tilalleen on nimetty uudet henkilöt tai heidät on valittu uudelleen. 3. Kun puheenjohtajan tai jonkun varapuheenjohtajan toimikausi keskeytyy, heidän tilalleen nimitetään toiset henkilöt toimikauden loppuajaksi 1 kohdassa esitetyn menettelyn mukaisesti. 4. Puheenjohtaja ja varapuheenjohtajat muodostavat foorumin työvaliokunnan. 5. Työvaliokunta valmistelee ja järjestää foorumin työt. 6. Työvaliokunta voi kutsua työryhmien esittelijöitä osallistumaan kokouksiinsa. 7 artikla Sihteeristö Komissio huolehtii foorumin, sen työvaliokunnan ja työryhmien sihteeristöpalveluista. Niiden komission osastojen edustajat, joiden tehtäviin käsiteltävät asiat kuuluvat, osallistuvat komitean, työvaliokunnan ja työryhmien kokouksiin. 8 artikla Lausunnot ja raportit Foorumi toimittaa komissiolle lausuntonsa ja raporttinsa. Jos foorumi hyväksyy pyydetyt lausunnot tai raportit yksimielisesti, se tekee yhteiset johtopäätökset, jotka liitetään selostukseen. Jos lausuntoa tai raporttia ei hyväksytä yksimielisesti, foorumi toimittaa komissiolle esitetyt poikkeavat mielipiteet. Komissio voi julkaista Internetissä foorumin raportteja, lausuntoja ja muuta aineistoa, jos ne eivät ole luottamuksellisia. 9 artikla Kokoukset 1. Foorumi kokoontuu komission tiloissa tämän aloitteesta. 2. Työvaliokunta kutsutaan koolle puheenjohtajan komission kanssa laatimasta aloitteesta. 3. Foorumin jäsenille ja 5 artiklan mukaisesti kutsutuille asiantuntijoille korvataan matka- ja oleskelukulut komission voimassa olevien säännösten mukaisesti. 4. Foorumin ja tapauksen mukaan työryhmien kokousten järjestäminen edellyttää komission yksiköiden etukäteen hyväksymää budjettia. 10 artikla Sanotun rajoittamatta EY:n perustamissopimuksen 287 artiklan määräyksiä, foorumin jäsenet ovat velvollisia olemaan levittämättä foorumin ja työryhmien työssä saamiaan tietoja silloin, kun komissio ilmoittaa että pyydetty mielipide tai käsiteltävä kysymys on luonteeltaan luottamuksellinen. Näissä tapauksissa vain foorumin jäsenet ja komission yksiköiden edustajat osallistuvat istuntoon. 11 artikla Päätöksen tarkistaminen Komissio voi tarkistaa tätä päätöstä saadun kokemuksen mukaisesti. 12 artikla Kumotaan päätös 96/642/EY ja siitä johtuen myös päätös 98/134/EY. 13 artikla Päätöksen voimaantulo Tämä päätös tulee voimaan sinä päivänä, jona se julkaistaan Euroopan yhteisöjen virallisessa lehdessä. Tehty Brysselissä 11 päivänä heinäkuuta 2001. Komission puolesta Loyola De Palacio Varapuheenjohtaja (1) SI (2000) 816, 21.9.2000. (2) EYVL L 292, 15.11.1996, s. 34-36; ja neuvoa antavan energiakomitean jäsenten nimittämisestä 3.2.1998 annettu päätös 98/134/EY, EYVL L 36, 10.2.1998, s. 14.